Kremlimeelseid gruppe on Facebookis jätkuvalt palju – Propastop
04.02.2019
Uudiseid lugedes võib jääda mulje, et lõhestavate sõnumite vastu võitlemist somes (ehk sotsiaalmeedias) on saatnud edu. Eelmisel nädalal suleti Facebooki grupp Estoners. Jaanuari keskel lõpetas Facebook sadade kontode tegevuse, nende hulgas ka Eesti Sputniku töötajate loodud libakontod, mis selle propagandaväljaande materjale levitasid. Twitter on pannud kinni mitu teemaviidet #ESTexitEU levitanud libakontot.
Sulgemistega pole probleem siiski lõplikult seljatatud. Propastop leidis Facebookist vähemalt tosinkond gruppi, mis jagavad endiselt Venemaa režiimi jutupunktidega haakuvaid materjale, levitavad Sputniku uudised ning toetavad muul viisil Kremli propagandat.
Kõnealuseid gruppe ilmestab, et need ei ole üles ehitatud libaidentiteetidele, vaid neid administreerivad inimesed oma nime ja näoga. Paraku on need nimed ja näod seotud kas Kremli rahastuse, lõhestava tegevuse harrastamisega Eestis või on nende tegevus märkimist leidnud kapo aastaraamatutes. Propastop kirjutas suvel postituste sarja sellistest võrgustikest, kus põimuvad Kremliga seotud MTÜd, veebilehed ja aktivistid. Nende võrgustike aktivistid ongi kõnealuste gruppide administraatorid.
Oleg Bessedin
• Таллиннцы (e.k tallinlased) 5135 liiget (kõik liikmete arvud 2. veebruari seisuga)
• Телеканал TVN (e.k telekanal TVN) 2908
• Выборы в Эстонии (e.k valimised Eestis) 2427
• Помним ПОБЕДУ (e.k mäletame võitu) 1568
• Valimised Eestis 384
Gruppe iseloomustab, et nendesse nime poolest sobiva materjali sekka (Tallinnaga seotud teemad, valimisi puudutav materjal) poetatakse propagandakanalite Sputnik ja Baltnews lugusid, jagatakse muid Kremli sõnumeid ja kallutatud ajaloonägemusega seotud materjale.
Mstislav Russakov ja Alisa Blintsova
Võtmeisikud võrgustikus “Valveaktivistid”, mis püüab levitada rahvusvahelistes organisatsioonides Eesti kohta sõnumit, nagu kiusataks siin venekeelseid inimesi taga või rikutaks inimõiguseid. Mõlemad on edastanud propagandameedias Eesti kohta valesid ja kallutatud infot.
Nad on administraatorid kokku ligi 1500 liikmega kolmes grupis, koos Oleg Nazmutdinovi ja Baltnewsi omaniku Aleksandr Korniloviga.
• Русский Дискуссионный клуб (e.k vene diskussiooniklubi) 592
• Наш Ласнамяэ/Meie Lasnamäe 464
• Объединённая Левая партия (Ühendatud vasakpartei) 366
Gruppides jagatakse Läti ja Leedu kremlimeelsete tegelaste materjale ja aktsioonide infot. Muus osas on muster sama:  materjali sisse poetatakse Sputniku, Baltnewsi jt Kremli propagandamaterjalide infot, aktiivne materjalide levitaja on näiteks Sputnik Eesti töötaja Marina Pavlenko.
Allan Hantsom ja Sergei Tšaulin
Allan Hantsom on “rahumarsi” ja Surematu polgu eestvedaja, venekeelse portaali rodina.ee juhtfiguur, propagandaportaali Baltnews kaasautor. Sergei Tšaulin on aktiivne protestiaktsioonidel osaleja, kuulunud Kremli toetatud liikumise Öine Vahtkond juhtkonda. Mõlemad mehed on ära märgitud kapo aastaraamatus ja kuuluvad võrgustikku “Protestijad”.
Administreerivad nelja gruppi, kus kokku liikmeid alla seitsmesaja.
• Международная акция “Поздравь Солдата Победы” Инициативная группа (e.k rahvusvahelise aktsiooni “Tervita võidu sõdurit” initsiatiivgrupp) 457
• Северный Таллин – “Калининский район” (e.k Põhja-Tallinn – Kalinini rajoon) 138
• Российские соотечественники Европы (e.k Vene Euroopa kaasmaalased ) 74
• EUROPEAN MARCH OF PEACE – Европейский МАРШ МИРА (e.k Euroopa rahumarss) 19
Teise maailmasõja teemadele keskendunud gruppides lehvivad punalipud ja Georgi lindid, Punaarmeed käsitletakse Eesti vabastajana. Jagatakse Sputniku, Baltnewsi jms Kremli propagandakanalite materjale.
Kremlimeelsed grupid lõimuvad Facebookis
Venemaaga seotud võrgustikke Eestis sai varem kirjeldada eraldiseisvatena, kus igaüks tegutses oma nurgas ja teemal. Facebookis põimuvad need võrgustikud aga ühtseks Eesti-vastaseks infoväljaks. Koos mitmete gruppidega, mis siia ülevaatesse ei mahtunud, jagatakse läbisegi teineteise materjale. Nii luuakse somes Eestile vaenuliku info levimiseks laiemat kõlapinda.
Pildid: kuvatõmmised gruppide päisest